Paul Kruger-standbeeld weer geskendDie metropolisie het Dinsdag die gebied om die standbeeld afgesper. Foto: Jonisayi W. Maromo ‏/ ANA Die burgerregte-organisasie, AfriForum, het Dinsdag optrede geëis nadat die standbeeld van Paul Kruger op Kerklplein in Pretoria weer met verf geskend is. Volgens Alana Bailey, adjunk uitvoerende hoof van AfriForum, is groen verf deur die loop van Maandagaand op die standbeelde van die Boerekrygers, wat deel van die standbeeld uitmaak, gegooi. “Die Tshwane-metroraad doen duidelik nie hulle onderneming gestand om die monument te bewaak nie,” het sy in ŉ verklaring gesê. “AfriForum gaan klagte hieroor by die betrokke owerhede indien. Ons het bygedra tot ŉ fonds wat die Erfenisstigting bestuur en gebruik om die restourasie van geskende monumente, soos in dié geval, te onderneem. Die stigting word deur AfriForum vir hulle uitnemende werk in dié verband geloof.” Sy het gesê die uitbeelding van ŉ gemeenskap se verlede speel ŉ vername rol in die verhouding wat dit met ander gemeenskappe in ŉ gedeelde omgewing handhaaf. Bailey het genoem dat dr. György Tatár, van die Boedapest-sentrum vir die Internasionale Voorkoming van Volksmoord en Massa Gruweldade, in 2014 in ŉ voorlegging aan die VN se Minderheidsforum beklemtoon het dat die verdraaide uitbeelding van ŉ volk se verlede direk kan bydra tot die pleging van geweld teen die betrokke volk. “Dit is dus van die allergrootste belang dat alle gemeenskappe se erfenis bewaar en in konteks uitgebeeld word.” Volgens Bailey sal AfriForum deurgaans sy fokus verskerp om ŉ kultuur van wedersydse erkenning en respek te bevorder, deur vir almal se erfenis en standpunte ruimte te skep, te verhoed dat die huidige erfenisdebat misbruik word om ’n transformasie-agenda te dryf en te sorg dat Afrikanererfenisse in historiese konteks geplaas en volhoubaar beveilig word. Die publiek word ook aangemoedig om instellings wat fokus op erfenisbewaring, soos die Erfenisstigting, sterker te ondersteun. “Die toekoms van die verlede is in ons hande en kan nie aan ideologies-gedrewe kultuurterroriste met verfblikke oorgelaat word nie,” het sy bygevoeg. Dit is nog nie bekend wie die standbeeld geskend het nie. Konst. Tumisang Moloto, polisiewoordvoerder, het aan Maroela Media gesê die polisie sal navraag doen oor die voorval en later kommentaar lewer. Die Tshwane-metropolisie het intussen die gebied rondom die standbeeld afgesper. Paul Kruger se standbeeld het op 5 April vanjaar ook onder vandale deurgeloop ná ŉ vlaag voorvalle waartydens standbeelde landwyd geskend is. Dit volg nadat die Ekonomiese Vryheidsvegters (EFF) in Pretoria vroeër gesê het hy sal standbeelde van alle “apartheidsikone” in die stad vernietig, insluitend die Kruger-standbeeld.